
Kari demonstrátori ösztöndíj pályázat a HTK PMI hallgatói számára
2026/2027 tanév őszi félévre


Kari Demonstrátori Ösztöndíj – Pszichológia és Mentálhigiéné Intézet
A Pannon Egyetem Humántudományi Kara Kari Demonstrátori Ösztöndíj Pályázatot hirdet nappali tagozatos hallgatói számára.

Az Intézeti programszervező demonstrátori tevékenység célja és feladatai
A demonstrátor tevékenységével segíti a Humántudományi Kar Pszichológia és Mentálhigiéné Intézetének munkáját. Intézeti programszervezőként elsősorban az intézet szakmai és közösségi rendezvényeinek előkészítésében, megszervezésében és lebonyolításában működik közre, az intézetvezető, valamint a programokért felelős oktatók irányításával.
Feladata különösen a Pszichológia és Mentálhigiéné Műhely programjainak, konferenciáknak, valamint egyéb intézeti és közösségi rendezvényeknek – például szakmai esteknek, nyílt napoknak, beiskolázási programoknak és kirándulásoknak – a szervezési támogatása. Közreműködik továbbá az intézeti kommunikációs és marketingtevékenységben.
A demonstrátor főbb feladatai:
· Programok szervezésének és lebonyolításának támogatása: közreműködés a Pszichológia és Mentálhigiéné Műhely programjainak, konferenciáknak és egyéb szakmai, illetve közösségi rendezvényeknek az előkészítésében és megvalósításában. Szakmai és közösségi programötletek kidolgozása, a hallgatók bevonásának és részvételének ösztönzése, valamint szükség szerint a szervezésben közreműködő hallgatók koordinálása.
· Szervezési és logisztikai feladatok támogatása: a helyszínnel, időponttal és technikai feltételekkel kapcsolatos egyeztetések; teremfoglalás, a szükséges technikai eszközök – például projektor, hangosítás, online közvetítés – biztosításának előkészítése; szükség esetén a dekorációval és vendéglátással kapcsolatos szervezési feladatok támogatása.
· Marketing- és kommunikációs feladatok támogatása: az intézeti marketingfelelőssel és a program szervezőivel egyeztetve az események meghirdetéséhez szükséges anyagok előkészítése; közreműködés plakátok, szórólapok, posztok és eseményoldalak elkészítésében; az intézeti honlaphoz, közösségimédia-felületekhez és hírlevélhez kapcsolódó kommunikáció támogatása; a résztvevők és közreműködők toborzása.
· Kapcsolattartás és egyeztetés támogatása: közreműködés az oktatókkal, hallgatókkal, vendégelőadókkal, kari szervezeti egységekkel, a Hallgatói Önkormányzattal és a technikai munkatársakkal történő kapcsolattartásban és szervezési egyeztetésekben.
· A szakmai program előkészítésének támogatása: közreműködés a vendégelőadókkal való kapcsolattartásban, a program és a kapcsolódó szakmai anyagok – például prezentációk és segédanyagok – előkészítésében, valamint szükség esetén a rendezvények moderálásában.
· Résztvevői visszajelzések gyűjtése és feldolgozása: értékelő kérdőívek előkészítésének és felvételének támogatása, a visszajelzések összesítése, valamint a tapasztalatok alapján fejlesztési javaslatok megfogalmazása.
· Közreműködés a rendezvények helyszíni lebonyolításában: a programmenet követése, a résztvevők fogadása és tájékoztatása, a helyszíni szervezési feladatok koordinálása, felmerülő problémák megoldásának támogatása, valamint az események adminisztratív dokumentálása (pl. jelenléti ívek kezelése, fotódokumentáció).
A demonstrátori feladatellátás fennmaradó munkaideje a Humántudományi Kar Dékáni Hivatalának működését támogató feladatokra fordítható.
Elvárások
· jó szervezőkészség, megfelelő időgazdálkodás és a részletekre való odafigyelés;
· jó írásbeli és szóbeli kommunikációs készség, beleértve rövid tájékoztató és promóciós szövegek megfogalmazását, valamint az előadókkal és résztvevőkkel történő kapcsolattartást;
· kreativitás szakmai és közösségi programötletek, kommunikációs anyagok és vizuális megjelenések kialakításában;
· önálló és csapatban történő munkavégzésre való képesség, felelősségvállalás;
· megbízhatóság, elérhetőség és a határidők pontos betartása;
· alapvető digitális készségek, különösen prezentációkészítő programok (PowerPoint, Google Slides), egyszerű grafikai alkalmazások (pl. Canva), közösségimédia-felületek és eseménykezelő eszközök használata;
· megfelelő etikai érzék és diszkréció, különös tekintettel a résztvevők és vendégelőadók adatainak, valamint a rendezvényeken készült dokumentáció kezelésére.
Előnyt jelent
· legalább 4,0-es kredittel súlyozott tanulmányi átlag az előző lezárt félévben;
· korábbi, igazolható rendezvény- vagy programszervezési tapasztalat, különösen konferencia, egyetemi vagy közösségi program szervezésében;
· közösségimédia-felületek kezelésében és kommunikációs anyagok – például plakátok vagy közösségimédia-posztok – elkészítésében szerzett tapasztalat;
· projektekben, hallgatói vagy önkéntes szervezetekben szerzett koordinációs vagy vezetői tapasztalat;
· legalább B2 szintű, igazolt angolnyelv-tudás;
· fotó- és videókészítési jártasság.
A demonstrátori tevékenység időtartama
A demonstrátor a feladatokat heti 5–6 órában látja el.
Pályázni az alábbi intézetbe lehet; kérjük, hogy a pályázati adatlapon tüntessék fel az intézet nevét:
Pszichológia és Mentálhigiéné Intézet
Pályázatot nyújthat be a Humántudományi Kar pszichológia alapképzési szakának minden olyan nappali tagozatos hallgatója, aki legalább egy lezárt aktív félévvel rendelkezik.
Az ösztöndíj odaítéléséről a Humántudományi Kar illetékes bizottsága dönt a meghatározott bírálati szempontok alapján.
Az ösztöndíj összege: 50 000 Ft/hó/hallgató
A demonstrátori tevékenység időtartama: 2026. október 5. – 2027. január 31.
Az ösztöndíj kizárólag aktív hallgatói jogviszonnyal rendelkező hallgató számára folyósítható.
A támogatott hallgatók maximális száma: 1 fő/terület.
Beadási határidő: 2026.10.02. 8:00
A pályázat benyújtása
A pályázathoz be kell nyújtani:
· a HTK honlapján elérhető, kitöltött pályázati adatlapot; valamint
· személyes motivációs levelet, amelyben a pályázó a pályázati bírálati szempontokra is kitérve bemutatja motivációját, releváns tapasztalatait, valamint azt, hogy milyen tevékenységekkel tudná támogatni a Kar és a Pszichológia és Mentálhigiéné Intézet munkáját.
A pályázat személyesen a Humántudományi Kar Dékáni Titkárságán (8200 Veszprém, Wartha Vince utca 1., N épület 210. iroda), vagy elektronikus úton a dekani@htk.uni-pannon.hu e-mail-címre nyújtható be.



Intézeti programszervező
Dr. Bodnár Éva
dékán sk.
H-8200 Veszprém, Egyetem u.10.
H-8201 Veszprém, Pf. 158.
Telefon: (+36 88) 623-717
Internet: www.uni-pannon.hu

